Diari Oficial de la Generalitat Valenciana


Sumari del DOGV 5816, del 29-07-2008 (2008/9397)

RESOLUCIÓ de 23 de juliol de 2008, de la secretària autonòmica de Comunicació, per la qual s'establixen les bases reguladores per a la concessió de subvencions dirigides a les xicotetes i mitjanes empreses del sector audiovisual de la Comunitat Valenciana per al foment de la producció audiovisual valenciana a través de la realització de tv movies i es convoquen per a l'exercici 2008.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5816

Data del DOGV
:   29-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/9397


Data del document
:   23-07-2008

Organisme emissor
:   Conselleria de Presidència

Tipus de document
:   Resolució

Anàlisi jurídica

 Descriptors 

:   * ajuda pública
    * suport econòmic
    * indústria audiovisual
    * petita empresa
    * programa audiovisual
    * mitjana empresa
    * televisió

RESOLUCIÓ de 23 de juliol de 2008, de la secretària autonòmica de Comunicació, per la qual s'establixen les bases reguladores per a la concessió de subvencions dirigides a les xicotetes i mitjanes empreses del sector audiovisual de la Comunitat Valenciana per al foment de la producció audiovisual valenciana a través de la realització de tv movies i es convoquen per a l'exercici 2008.
[2008/9397]
La Llei 1/2006, de 19 d'abril, de la Generalitat, del Sector Audiovisual (DOCV núm. 5243, de 21.04.2006), establix en el seu títol III determinades mesures de foment del sector audiovisual, regulant les ajudes públiques dirigides a l'enfortiment d'este. Així, en l'article 8 establix que les ajudes de la Generalitat per a la promoció i foment del sector audiovisual i de les obres audiovisuals i cinematogràfiques valencianes s'establiran pel departament competent en matèria audiovisual dins dels límits pressupostaris aprovats en cada exercici, i es fixen els requisits per a l'obtenció de les ajudes en la corresponent convocatòria.
La Generalitat considera prioritari donar suport al sector audiovisual de la Comunitat Valenciana, a fi de potenciar una indústria audiovisual pròpia que es convertisca en un jaciment d'ocupació per als professionals del sector i que, a més, contribuïsca decisivament a promocionar les senyes d'identitat i els valors propis de la nostra Comunitat.
Amb esta finalitat, i a fi de promoure un major desenvolupament del sector de la producció audiovisual, la Presidència, a l'empara de les competències que té en matèria de televisió i continguts de conformitat amb el que disposa l'article 10 del Decret 115/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Presidència de la Generalitat i de la Conselleria de Presidència, creu oportú regular el règim general de les ajudes a què poden accedir les empreses del sector audiovisual de la Comunitat Valenciana per a la realització de tv movies.
A l'efecte del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les presents ajudes s'acullen al Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat Constitutiu de la Comunitat Europea a les ajudes de minimis (DOCE L núm. 379 de 28.12.2006), per la qual cosa estan exemptes del deure de notificació o comunicació prèvia a la Comissió Europea.
En virtut d'això, i d'acord amb la delegació efectuada pel president de la Generalitat, per mitjà de la Resolució de 29 de juny de 2007, per la qual es deleguen determinades atribucions en distints òrgans de la Presidència i de la Conselleria de Presidència, resolc:
Primer
Convocar, per a l'exercici 2008, subvencions dirigides a xicotetes i mitjanes empreses del sector audiovisual valencià per a la realització de produccions de ficció o tv movies i aprovar les bases i el model d'instància per les quals es regix esta convocatòria que figuren com a annex I i II de la present resolució.
Segon
Estes subvencions seran finançades a càrrec del capítol IV; Secció 05, Presidència de la Generalitat; Servici 04, Secretaria Autonòmica de Comunicació; Centre Gestor 02, Direcció General de Promoció Institucional; Línia codi T4028000, Foment de la realització de tv movies; programa 462.20 Promoció Institucional; de la Llei de Pressupostos de la Generalitat per a l'any 2008, per una quantia màxima de tres-cents un mil euros (301.000 euros).
Esta resolució, que posa fi a la via administrativa, podrà ser recorreguda potestativament en reposició, o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del president de la Generalitat en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar de l'endemà de la seua publicació.
València,23 de juliol de 2008. La secretària autonòmica de Comunicació (per delegació del president de la Generalitat): Nuria Romeral Castillo.
ANNEX I
Bases reguladores de la convocatòria de les subvencions dirigides a les xicotetes i mitjanes empreses del sector audiovisual de la Comunitat Valenciana per al foment de la realització de tv movies
Primera. Objecte de les ajudes
Constituïx l'objecte de les presents bases regular la concessió de les subvencions que, en l'àmbit de competències de la Presidència, es dirigixen a les xicotetes i mitjanes empreses del sector audiovisual valencià per al foment de la realització de tv movies.
Segona. Destinataris de les ajudes
Podran sol·licitar estes subvencions, les xicotetes i mitjanes empreses del sector audiovisual que estiguen radicades a la Comunitat Valenciana, que desenvolupen o puguen desenvolupar activitats de producció de tv movies o produccions de ficció.
A l'efecte de la present resolució, es considerarà xicoteta i mitjana empresa segons la Recomanació de la Comissió Europea (DOCE L número 107/8, de 30 d'abril de 1996) la persona física o jurídica que reunisca els requisits següents:
Nombre de treballadors segons plantilla mitjana anual
Dades econòmiques (en euros)
Xicoteta empresa
Fins a 50 treballadors
Facturació anual inferior a 7 milions d'euros o balanç general anual inferior a 5 milions d'euros
Mitjana empresa
Entre 50 i 249 treballadors
Facturació anual entre 7 milions i 40 milions d'euros o balanç general anual entre 5 milions i 27 milions d'euros
Tercera. Característiques dels projectes i despeses subvencionables
La tv movie haurà de ser actual, dinàmica, de foment de valors positius i optimistes, i versarà sobre temàtiques socials, culturals, contemporànies, solidàries, esportives o qualsevol altra d'actualitat.
Les ajudes es destinaran pels beneficiaris exclusivament a atendre les despeses originades per la realització de tv movies. Les despeses que podran ser subvencionades en virtut de la present convocatòria seran exclusivament les que es detallen a continuació, sempre que del contingut dels justificants de despeses es deduïsca, ineludiblement, que van ser aplicades a la realització de la tv movie:
1. Guió, adaptació i música.
2. Equip artístic.
3. Equip tècnic.
4. Escenografia.
5. Estudis, sonorització i efectes especials.
6. Maquinària i transports.
7. Viatges i dietes
8. Pel·lícula i material magnètic.
9. Laboratoris.
En cap cas podrà subvencionar-se béns que, per la seua naturalesa o el seu alt valor econòmic, resulten inventariables.
Quarta. Caràcter de minimis de les subvencions
Les presents ajudes tenen caràcter de minimis, estan subjectes al Reglament (CE) número 1998/2006 de la Comissió Europea, per la qual cosa l'import total concedit a una empresa determinada no serà superior a dos-cents mil euros (200.000 euros) durant qualsevol període de tres exercicis fiscals.
L'ajuda de minimis no s'acumularà amb cap subvenció corresponent a les mateixes despeses subvencionables si la dita acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió Europea.
Cinquena. Publicitat
Els títols de crèdit de la producció, i la publicitat i propaganda d'esta, hauran de fer constar sempre i en qualsevol emissió, de forma visible i destacada, que ha sigut subvencionada per la Generalitat, i incorporarà el logotip d'esta.
Sisena. Instàncies i documentació
La sol·licitud de subvenció es presentarà en imprés normalitzat, segons model adjunt, i s'acompanyarà dels documents següents:
a) Dos còpies del projecte de la producció audiovisual en paper, i dos còpies en suport DVD-R amb format vídeo estàndard, que contindrà almenys:
- Storyline (màxim 3 línies).
- Sinopsi (màxim 20 línies).
- Guió dialogat.
- Fitxa tècnica, amb cartes de compromís si n'hi ha.
- Fitxa artística, amb cartes de compromís si n'hi ha.
- Pressupost de la producció en què es detallen els conceptes següents: guió i música; personal artístic; equip tècnic; escenografia; estudis, rodatge, sonorització i diversos producció; maquinària de rodatge i transport; viatges, dietes; pel·lícula verge; laboratori; assegurances i impostos; despeses d'explotació, comerç i finançament; despeses generals i benefici Industrial.
- Pla de finançament del total del pressupost, en què es detalle el percentatge de coproducció, si és el cas, i l'import de cada una de les entitats intervinents.
- Contracte de compra o opció de compra del guió amb l'autor o autors.
- Pla de rodatge, incloent duració, localitzacions i llocs de rodatge.
- Historial professional de l'empresa o empreses productores.
- Currículum del director i guionistes.
- Empreses de servicis que participen en el projecte.
Qualsevol eventualitat o modificació en el projecte presentat haurà de ser comunicada a la Presidència de la Generalitat en el termini de 10 dies des que es produïsca.
b) Fotocòpia compulsada dels documents que acrediten la personalitat i la capacitat d'obrar de l'empresari, com ara el DNI, si es tracta de persones físiques, i de l'escriptura de constitució de la societat si es tracta de persones jurídiques. En ambdós casos, haurà d'aportar-se també l'alta en l'Impost d'Activitats Econòmiques en l'epígraf corresponent a la producció de pel·lícules cinematogràfiques i/o vídeos; així com l'últim rebut d'este, o si és el cas, declaració jurada de trobar-se exempt del pagament del dit impost.
c) Fotocòpia compulsada de l'escriptura de poder en el cas que el sol·licitant actue en representació d'un tercer, persona física o jurídica.
d) Declaració responsable, subscrita pel representant de la societat, que complix els requisits establits que cataloguen l'empresa com a xicoteta i mitjana empresa segons la Recomanació de la Comissió Europea (DOCE número L 107/8, de 30 d'abril de 1996).
e) Certificat original expedit per la Tresoreria General de la Seguretat Social d'estar al corrent de les obligacions de Seguretat Social.
f) Certificat original expedit per l'Agència Estatal de l'administració Tributària d'estar al corrent de les seues obligacions tributàries estatals.
g) Certificat expedit per la Conselleria d'Economia, Hisenda i Ocupació d'estar al corrent de les seues obligacions tributàries, respecte a la Hisenda Pública de la Generalitat.
h) Declaració responsable, o realitzada per qualsevol dels mitjans previstos en l'article 13.7 de la Llei 38/2003, General de Subvencions, de no incórrer en cap de les circumstàncies previstes en els articles 13.2 i 13.3 de la dita norma.
i) Declaració responsable, subscrita pel representant legal de la societat, que acredite no haver rebut ajudes, per a qualsevol finalitat, durant els dos exercicis fiscals anteriors i durant l'exercici fiscal en curs, per un import global superior a dos-cents mil euros (200.000 euros). En la declaració haurà d'indicar-se expressament quin és el tipus d'ajudes percebudes.
j) Declaració responsable de compliment de la normativa sobre integració laboral de persones amb discapacitat, o si és el cas, l'exempció de la dita obligació, d'acord amb el que disposa l'article 7 de la Llei 11/2003 de 10 d'abril, de la Generalitat, sobre l'Estatut de les Persones amb Discapacitat (DOCV número 4479 de 11.04.2003) i en el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
k) En compliment del que disposa l'article 2.5 del Reglament (CE) número1998/2006 de la Comissió Europea, i a fi de comprovar que no se sobrepassen els límits que establix este, s'exigirà com a requisit indispensable per a optar a estes ajudes una declaració responsable relativa a les ajudes rebudes de qualsevol administració pública per a les mateixes despeses subvencionables.
l) Declaració responsable de posseir els pertinents drets de propietat intel·lectual sobre el guió i, si és el cas, el d'opció sobre l'obra preexistent.
m) En el cas de coproduccions, haurà d'aportar-se el contracte de coproducció o carta de compromís si n'hi ha.
Una vegada publicada la resolució de concessió de les subvencions, els interessats que no hagueren resultat beneficiaris podran retirar la documentació aportada en el termini de sis mesos. Transcorregut el dit termini sense que l'interessat haja procedit a la retirada de la documentació, l'administració acordarà la seua destrucció.
Setena. Termini i lloc de presentació
La data límit de presentació d'instàncies serà el dia 30 de setembre de 2008.
La sol·licitud anirà acompanyada de la documentació assenyalada en la base sisena i es presentarà preferentment en el Registre General de la Conselleria de Presidència, situat en el carrer Juristes, 10, de València, si bé podrà també presentar-se per qualsevol de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.1992).
Huitena. Comissió Avaluadora
La valoració de les sol·licituds serà realitzada, a través del procediment de concurrència competitiva, per una comissió, constituïda pels membres següents:
Presidenta: la directora general de Promoció Institucional de la Presidència de la Generalitat, o persona que designe en la seua substitució.
Vicepresident: director de TVV, SA, o persona que designe en substitució.
Secretària: la cap del Servici de Publicitat i Gestió de la Direcció General de Promoció Institucional.
Vocals: dos representants de l'administració i dos de proposats per la Direcció General de RTVV.
La Comissió Avaluadora té facultats per a realitzar per mitjà dels seus membres totes les comprovacions que estime necessàries per a la millor avaluació dels projectes presentats, així com per a resoldre totes les incidències que sorgisquen en la tramitació de l'expedient de concessió de les subvencions.
La dita comissió elevarà la corresponent proposta de resolució a la secretària autonòmica de Comunicació, la qual resoldrà per delegació del president de la Generalitat. La resolució serà publicada en el Diari Oficial de la Comunitat Valenciana, d'acord amb el que disposa l'article 18 de la Llei General de Subvencions, sense perjuí de la notificació personal als interessats.
Els projectes seran valorats sobre una puntuació màxima de 100 punts, tenint en compte els següents criteris de valoració:
1. Acreditació documental de la suficiència de finançament total del projecte a través de mitjans documentals que constaten fefaentment l'existència de recursos econòmics suficients per a l'execució del projecte. (màxim 30 punts)
2. Interés i qualitat del guió. (màxim 25 punts)
3. Es valoraran positivament aquells projectes que, si bé conserven el caràcter d'obra unitària, pogueren ser susceptibles de constituir un capítol pilot o de presentació d'una possible sèrie de ficció, tant diària com setmanal. Per a això, s'adjuntarà el tractament de la possible sèrie que es derivaria del desenvolupament argumental del telefilm. (màxim 15 punts)
4. Utilització de l'idioma valencià en la realització de la tv movie. (màxim 5 punts)
5. Participació en la producció d'equips tècnics i artístics valencians. (màxim 5 punts)
6. Realització del rodatge a la Comunitat Valenciana, si no és que per necessitats del guió o de coproducció nacional o internacional es requerisquen altres localitzacions. (màxim 5 punts)
7. Utilització en el rodatge d'instal·lacions i empreses de servicis radicades a la Comunitat Valenciana. (màxim 5 punts)
8. Incorporació en règim de coproducció i/o distribució de dos o més empreses. (màxim 5 punts)
9. Trajectòria professional de l'empresa productora i del director i guionista de la producció. (màxim 5 punts)
Novena. Termini per a resoldre i notificar
La Comissió Avaluadora elevarà la corresponent proposta de resolució a la secretària autonòmica de Comunicació, la qual, per delegació del president de la Generalitat, resoldrà allò que corresponga.
La resolució es dictarà i notificarà en el termini màxim d'un mes des de l'endemà de la finalització del termini per a la presentació de sol·licituds, segons el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Transcorregut el termini assenyalat en el paràgraf anterior sense que s'haguera notificat resolució expressa, hauran d'entendre's desestimades per silenci administratiu les sol·licituds presentades.
Així mateix, en virtut de l'article 18 de la Llei 38/2003 General de Subvencions, la resolució de concessió de la subvenció serà publicada en el Diari Oficial de la Comunitat Valenciana, sense perjuí de la notificació personal als interessats.
Deu. Obligacions dels beneficiaris
1. Els beneficiaris de les subvencions tindran les obligacions següents:
a) Complir l'objectiu, executar el projecte i realitzar l'activitat que fonamenta la concessió de la subvenció.
b) Entregar, dins del termini establit en les presents bases, els justificants de les despeses per a les quals es va concedir la subvenció, per quantia igual o superior a la concedida, segons el que establix la legislació vigent.
c) Comunicar a la Presidència, si han sigut beneficiaris de subvencions o ajudes per a la mateixa finalitat procedents de qualssevol administracions o ens públics o privats.
d) Sotmetre's a les actuacions de comprovació a efectuar per la Presidència, i a les de control financer que corresponguen a la Intervenció General en relació amb les subvencions i ajudes concedides.
e) Depositar una còpia estàndard de projecció de la producció subvencionada en format i versió valenciana i castellana, i en perfectes condicions en l'IVAC (Institut Valencià de Cinematografia Ricardo Muñoz Suay) per al compliment de les seues finalitats. Esta còpia serà considerada de conservació, i la Generalitat se'n reservarà l'ús.
f) Així mateix, els beneficiaris de les ajudes s'obliguen a assumir les responsabilitats que pogueren resultar de la utilització de les imatges i altres elements creatius aportats pels mateixos en la realització de les tv movies, que pogueren derivar-se d'eventuals drets de la propietat intel·lectual, industrial o de marques, la titularitat dels quals corresponguera a terceres persones o entitats alienes a estes ajudes.
g) Renovar els certificats de compliment d'obligacions tributàries, estatals i autonòmiques, i de pagament de les quotes de la Seguretat Social, una vegada produïda la caducitat d'estos, a fi que es troben vigents fins al moment del pagament.
h) Finalment, els beneficiaris quedaran obligats al compliment de les altres obligacions previstes en l'article 14 de la Llei 38/2003, General de Subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent i de forma especial, amb els preceptes declarats bàsics del títol IV de la Llei 38/2003, General de Subvencions.
3. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, que siguen coincidents amb l'objecte d'esta convocatòria, podrà donar lloc, amb audiència prèvia a l'interessat, a la modificació de la resolució de concessió i, si és el cas, al reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde el reintegrament, d'acord amb el que preveu l'article 37 de la Llei 38/2003, General de Subvencions.
Onze. Justificació i pagament de subvencions
1. Per al cobrament de la subvenció, les entitats beneficiàries hauran de presentar una memòria descriptiva de les activitats exercides junt amb les factures o justificants que acrediten la despesa realitzada per les activitats que es mencionen en estes bases reguladores i estarà subjecta en tot cas al que disposa l'article 30 de la Llei 38/2003, de 17 de novembre, General de Subvencions.
2. Les factures o justificants presentats hauran de ser documents originals, i seran emesos a nom de l'entitat subvencionada. Seran vàlids encara que hagueren sigut expedits amb anterioritat a l'exercici pressupostari de 2008 sempre que del seu contingut es deduïsca ineludiblement que la despesa va ser aplicada a la realització de la tv movie objecte de la subvenció.
3. Les justificacions corresponents a col·laboracions figuraran en rebuts on consten les dades del perceptor, el seu NIF, el concepte pel qual es retribuïx i la retenció corresponent a l'IRPF, així com les dades de l'entitat.
4. Si dels justificants de despeses presentats resultara un import inferior a l'ajuda concedida, es procedirà a la reducció de la subvenció, amb audiència prèvia a l'interessat, en la quantia necessària perquè l'ajuda no excedisca de la despesa justificada.
5. El termini per a presentar la documentació assenyalada en els apartats anteriors finalitzarà el dia 5 de desembre de 2008.
6. La subvenció, una vegada concedida, podrà fer-se efectiva d'acord amb el que disposa l'article 47 bis del Text Refós de la Llei d'Hisenda Pública de la Generalitat Valenciana; és a dir: fins al 40% d'estes, podran lliurar-se immediatament una vegada concedides; fins a un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, i la resta s'abonarà per la Generalitat una vegada es justifique pel beneficiari el compliment del que s'ha convingut.
En tot cas, la bestreta prevista en este apartat requerirà la prèvia aportació d'aval bancari per part del beneficiari per un import igual a la quantitat anticipada.
7. En cas d'incompliment total o parcial de l'objecte de la subvenció per part del beneficiari, este haurà de reintegrar aquelles quantitats que haguera percebut junt amb els interessos de demora meritats des del moment del pagament de la subvenció fins a la data en què s'acorde el reintegrament.
Dotze. Preferència en la concessió de les ajudes
1. En compliment del que disposa l'article 8 de la Llei 11/2003 de 10 d'abril, de la Generalitat, sobre l'Estatut de les Persones amb Discapacitat, i en l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, tindran preferència en la concessió de la subvenció, en cas d'empat de les millors proposicions en la puntuació final obtinguda pels sol·licitants, aquelles empreses que acrediten, amb anterioritat a la publicació de la present convocatòria, ocupar un major percentatge de treballadors discapacitats en relació amb les respectives plantilles, o bé es comprometen a contractar un percentatge major de treballadors discapacitats durant l'àmbit temporal de la subvenció.
La preferència serà aplicable en qualsevol de les situacions següents:
a) Empreses que, comptant amb menys de 50 treballadors i no tenint obligació legal de contractar treballadors discapacitats, acrediten tindre en la seua plantilla treballadors discapacitats.
b) Empreses que, comptant amb 50 o més treballadors i tenint l'obligació legal prevista en l'article 38.1 de la Llei 13/1982, de 7 d'abril, d'Integració Social dels Minusvàlids, acrediten tindre en la seua plantilla un percentatge major de treballadors discapacitats que el previst en la legislació vigent.
2. Quan no siga possible la incorporació de treballadors discapacitats a les empreses sol·licitants, per la impossibilitat que els servicis d'ocupació públics competents, o les agències de col·locació, puguen atendre l'oferta d'ocupació després d'haver efectuat totes les gestions d'intermediació necessàries per a donar resposta als requeriments d'esta i concloure-la amb resultat negatiu, la concessió s'efectuarà a l'empresa que acredite un increment en les quotes previstes en la normativa vigent per a les mesures alternatives a la contractació de treballadors discapacitats, amb anterioritat a la publicació de la subvenció, o bé durant l'àmbit temporal de la subvenció.
3. L'acreditació de les dites contractacions de treballadors discapacitats o increment de quotes es realitzara per mitjà de declaració responsable del sol·licitant, sense perjuí de les facultats de la Generalitat de comprovar la validesa de la dita declaració en qualsevol moment, quedant l'efectivitat de l'ajuda condicionada al compliment del que preveu la declaració responsable.
Tretze. Normativa aplicable amb caràcter supletori
Les presents bases estaran subjectes, en tot cas, al que disposen els articles de caràcter bàsic de la Llei 38/2003, de 17 de novembre, General de Subvencions, així com del seu reglament de desplegament, aprovat pel Reial Decret 887/2006, de 21 de juliol, i a les previsions del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, que no estiguen en contradicció amb aquella, i per la normativa de desplegament i la resta de normes legals i reglamentàries que se'ls apliquen.
En tot cas, s'aplicarà amb caràcter supletori el que disposen els articles de caràcter no bàsic de la Llei 38/2003, de 17 de novembre, General de Subvencions.